Jüri Vilmsi kohta kirjutatu osas ei saa kuidagi mööda minna Jaan Krossi raamatust "Tabamatus" (Tln. 1993). "See oli üks  sini-must-valge kaanekujundusega raamat, mis otsekui klaver põõsast just Vabariigi suurjuubeliks välja ilmus", kirjutas kirjanduskriitik Kajar Pruul (Eesti Ekspress, 14. mai 1993). Raamat tuli müügile 1993.a. algul, just Eesti Vabariigi 75. aastapäeva künnisel. Sügava ajalootunnetusega Jaan Kross on talle omase põhjalikkusega läbi vaadanud pea kõik Vilmsi kohta kättesaadavad materjalid, konsulteerinud mitme lõigu osas Soome prof. Seppo Zetterbergiga ning tulemus kattub raamatu "Tabamatus" alapealkirjaga - Jüri  Vilmsi romaan. See on ajalooline romaan, mis võtab kokku - ja parimal moel, niikaua, kui keegi uut ja paremat ei kirjuta - ühiskonnategelase ja poliitiku Jüri Vilmsi ning tema ajastu. Mõistagi on see ilukirjandus, kus ka midagi Vilmsist jääb tabamatuks - sest tema varajase surma tõttu on meil andmeid liiga vähe, et teada, milline ta oli.